Khó͘ Ki-hông

**Khó͘ Ki-hông** (), sī Tâi-oân ê iá-kiû soán-chhiú, bo̍k-chiân tī Tiong-hôa Chit-pāng Tiong-sìn Hiaⁿ-tī hāu-le̍k, siú-pī ūi-tì sī it-lúi-chhiú, mā thang chò saⁿ-lúi-chhiú.

## Seng-gâi
A-pah sī chêng chhiú-kiû kok-chhiú Khó͘ Sūn-hoat, a-bú sī chêng pâi-kiû soán-chhiú, Ko-oán Kang-siong hù-hāu-tiúⁿ Tiuⁿ Ì-bûn, kui-ke-hóe-á lóng sī khiân-sêng--ê Ki-tok-tô͘.

tāi-ha̍k sì-nî ê sî chiap-thè Lâu Sî-hô chiâⁿ-chò kiû-tūi lāi-té ê sì-hoan, pēng-chhiáⁿ chiâⁿ-chò kok-ka-tūi tiōng-tiám pôe-hùn kiû-oân, mā chham-ka kòe kúi-pái kok-chè-sài. 2014 nî chham-ka kùi-tiong soán-siù, hō͘ Tiong-sìn Hiaⁿ-tī tī tē-jī-lûn kéng tio̍h, āu-lâi í 300-bān Sin-tâi-phiò chhiam-iok-kim sūn-lī ka-ji̍p Tiong-sìn Hiaⁿ-tī.

2014 nî ka-ji̍p Tiong-hôa Chit-pāng liáu-āu peh khì--lí it-kun kan-na chi̍t-kò͘-goe̍h gōa, tio̍h kòng chhut sì-ki hőng-bú-láng, chiâⁿ-chò hit-chūn táⁿ-kek khah bái ê Tiong-sìn Hiaⁿ-tī tiōng-iàu ê kiù-chheⁿ. 2015 nî ê sî, siū-tio̍h hit-tang-chūn Hân-kok Chit-pāng Nexen Eng-hiông Phok Péng-hō ( *Bag Byeongho*) ê khé-hoat, tēng chhut chiâⁿ khùn-lân ê 50-hong bo̍k-phiau, mā in-ūi án-ne hőng kiò-chò "50 ki". Āu--lâi tī 2015 nî tit-tio̍h sin-jîn-ông, 2020 nî tit-tio̍h Tiong-hôa Chit-pāng Kim-chhiú-thò Chióng (it-lúi-chhiú) kah Chòe-ka 10-jîn it-lúi-chhiú, keh-nî koh ōe-bián Kim-chhiú-thò Chióng it-lúi-chhiú.

## Keng-le̍k
* Ko-hiông-koān Kong-san Kok-sió Siàu-pāng-tūi
* Ko-hiông-koān Siū-thian Kok-sió Siàu-pāng-tūi
* Ko-hiông-koān Kiô-thâu Kok-tiong Chheng-siàu-pāng-tūi
* Ko-oán Kang-siong Chheng-pāng-tūi
* Tâi-oân Thé-io̍k Tāi-ha̍k Tâi-tiong Hāu-khu Iá-kiû-tūi (Hù-pang Kong-gû)
* Kok-li̍p Tâi-oân Thé-io̍k Ūn-tōng Tāi-ha̍k Iá-kiû-tūi (Hù-pang Kong-gû)
* Tiong-hôa Chit-pāng Hiaⁿ-tī jī-kun chioh-chiòng
* Pōng-hoan-be̍h Hā-kùi Liân-bêng Tâi-oân Tiān-le̍k Iá-kiû-tūi
* Tiong-hôa Chit-pāng Tiong-sìn Hiaⁿ-tī (2014 nî 8 goe̍h －)

## Te̍k-sû Sū-chek
* 2015 nî 6 goe̍h 11 tī Sin-chng Iá-kiû-tiûⁿ tùi-chiàn Gī-tāi Sai-gû, 2-kio̍k-hā bīn-tùi iûⁿ-tâu Hernandez (Gaby Hernandez) khà chhut tò-gōa-iá hong-hiòng hőng-bú-láng, tńg--khì kàu pún-lúi ê sî bô ta̍h tio̍h lúi, lo̍h-bóe keng-kòe Gī-tāi Sai-gû chhiok-chhéng chhâi-koat liáu-āu, kin-kì iá-kiû kui-chek phòaⁿ saⁿ-lúi an-táⁿ, jî-chhiáⁿ chhut-kio̍k, tit-hun mā bô sǹg, che sī Tiong-hôa Chit-pāng sú-siōng thâu-chi̍t-pái hőng-bú-láng liáu-āu ê chhiok-chhéng chhâi-koat, mā sī i seng-gâi thâu-chi̍t-ki saⁿ-lúi an-táⁿ. Āu--lâi ū bāng-iú chè-chō "0-hun hőng-bú-láng" T-shirt, i mah tī sok-sià mn̂g-kháu khǹg pún-lúi-pán ka-kī khoe ka-kī, kiû-thoân kúi-kang liáu-āu mā thui-chhut "I MISS HOME" ê T-shirt。
* 2015 nî 7 goe̍h 22 kàu 8 goe̍h 14 liân-sòa káu-tiûⁿ 2-an-táⁿ í-siōng, kah Tiong-hôa Chit-pāng kì-lo̍k pêⁿ chē.
* 2016 nî 4 goe̍h 1 hō tī Chiu-chè Iá-kiû-tiûⁿ tùi-chiàn Thóng-it 7-ELEVEn Sai ê pí-sài, bīn-tùi Lîm Ka-úi kòng chhut chiàⁿ-gōa-iá hong-hiòng ê hőng-bú-láng, kā chi̍t-tiuⁿ í-á phah pháiⁿ--khì, āu--lâi kiû-tiûⁿ koat-tēng mài-siu, pēng-chhiáⁿ hō͘ Khó͘ Ki-hông chhiam-miâ。
* 2022 nî 5 goe̍h 24, tī Tâi-tang Iá-kiû tiûⁿ tùi-chiàn Lo̍k-thian Thô-oân, 11-kio̍k-hā chi̍t-chhut-kio̍k bīn-tùi Ông Io̍k-lîm kòng chhut nn̄g-hun táⁿ-tiám ê chài-kiàn hőng-bú-láng, sī kò-jîn seng-gâi thâu-chi̍t-ki chài-kiàn hőng-bú-láng, mā-sī Tâi-tang Kiû-tiûⁿ thâu-chi̍t-ki (Tâi-tang Kiû-tiûⁿ téng-chi̍t-pái ū hőng-bú-láng sī 2007 nî 6 goe̍h 16 Ko Chì-kong tùi Le̍k-tiân Hiông-kài kòng chhut-lâi--ê).
* 2022 nî 7 goe̍h 25, Tiong-sìn Hiaⁿ-tī kiû-tūi bà-suh tī Sin-iâⁿ Ho̍k-bū-khu hioh chi̍t-ē-á liáu-āu, bô hoat-hiān lo̍h-chhia bé mi̍h-kiāⁿ ê Khó͘ Ki-hông á-bōe tńg--khì chhia-téng tio̍h ti̍t-chiap lī-khui, hó-ka-chài hit-tang-chūn Hù-pang Hān-chiòng ê bà-suh mā tī hia, tio̍h sûi kā Khó͘ Ki-hông chài khì Kok-tō it-hō lo̍h-lâm 285.1 kong-lí ê lō͘-keng hō͘ i thang tńg--khì Tiong-sìn Hiaⁿ-tī kiû-tūi ê bà-suh téng; chit-ê sū-kiāⁿ m̄-nā hō͘ kiû-bê chhiò kóng lo̍h-chhia bé chia̍h--ê hō͘ kiû-tūi kau-e̍k tiāu--ah, nn̄g-tūi ê bà-suh koh hō͘ Kok-tō Kong-lō͘ Kéng-chhat-kio̍k í "bô i kui-tēng sú-iōng lō͘-keng" kah "hêng-sú ko-sok kong-lō͘ hō͘ sêng-kheh chiūⁿ-chhia lo̍h-chhia" khui chhut hoa̍t-toaⁿ. Hiaⁿ-tī kiû-thoân mā in-ūi án-ne hiòng Khó͘ Ki-hông kah siā-hōe tāi-chiòng nn̄g-tō͘ hōe-sit-lé, piáu-sī ē koh ka-kiông kiû-tūi koán-lí.
* 2025 nî 5 goe̍h 16, tī Chiu-chè Iá-kiû-tiûⁿ tùi-chiàn Lo̍k-thian Thô-oân, 9-kio̍k-hā bīn-tùi Tân Pek-hô, kòng chhut chiàⁿ-gōa-iá hong-hiòng ê hőng-bú-láng, ta̍t-sêng seng-gâi 100-hong, sī Tiong-chit sú-siōng tē 25-lâng.
* 2025 nî 6 goe̍h 7 hō, tī Sin-pak Chhī-li̍p Sin-chng Iá-kiû-tiûⁿ tùi-chiàn Hù-pang Hān-chiòng, tē-4-kio̍k tio̍h ta̍t-sêng seng-gâi thâu-chi̍t-pái ê tan-tiûⁿ 3-hiáng-phàu, ka-siōng 6 goe̍h 6 hō tùi-chiàn Hù-pang Hān-chiòng siōng-bóe chi̍t-ê táⁿ-se̍k ê hőng-bú-láng, chiâⁿ-chò Tiong-chit sú-siōng tē-jī-ūi hāⁿ-tiûⁿ liân-4 táⁿ-se̍k hőng-bú-láng ê kiû-oân .

## Sêng-pāng Kok-chhiú Keng-le̍k
*2013 nî Tang-a Ūn-tōng-hōe iá-kiû pí-sài Tiong-hôa-tūi
*2017 nî Sè-kài Iá-kiû Keng-tián-sài Tiong-hôa-tūi

## Chit-pāng Seng-gâi Sêng-chek
### Tiong-hôa Chit-pāng
* (**Chho͘-o͘-jī** sī hit-nî siōng-koân ia̍h-sī siōng-hó ê sêng-chek)

## Chù-kha

## Chham-khó Chu-liāu

## Gōa-pō͘ Liân-kiat
*
*